શરુઆત કરીએ જૂના અને જાણીતાં વિન્ડોઝ થી. માઈક્રોસોફ્ટની આ ઓપરેટિંગ સિસ્ટમ છેક ૧૯૯૩થી ધૂમ મચાવી રહી છે - અને તેનું મુખ્ય કારણ છે કે - તે મોટાભાગનાં કોમ્પ્યુટર OEM આવૃત્તિ વડે જોડે જ આવે છે. શીખવામાં એકદમ સરળ છે અને મોટાભાગનાં હાર્ડવેર (એટલે કે પ્રિન્ટર, સ્કેનર, કેમેરા વગેરે..) જોડે સરળતાથી કામ કરે છે. સામાન્ય રીતે મોટાભાગનાં થર્ડ પાર્ટી સોફ્ટવેર તેની જોડે એકદમ - કોઈ પણ માથાંકૂટ વગર કામ કરે છે. લોકોની પસંદગી. હવે, મુશ્કેલીએ કે આમાં કોમ્પ્યુટર વાયરસનો ભારે ત્રાસ. કોમ્પ્યુટર જગતમાં કોઈ પણ સોફ્ટવેર કરતાં વધુ મહત્વની વસ્તુ છે - ડેટા એટલે કે માહિતી. હવે, જો વાયરસ આપણી માહિતીને વળગે તો મુશ્કેલી. એન્ટિ-વાયરસ નામનાં ભૂવાઓ મળે છે, પણ ખરે વખતે તેઓ ધૂણવાનું બંધ કરી દે તો કહેવાય નહી. વિન્ડોઝની વિવિધ આવૃત્તિઓ આવે છે. દા.ત. આ લેખ લખાય છે ત્યારે, વિન્ડોઝ ૭ ચાલી રહ્યું છે. તેની ત્રણ-ચાર આવૃત્તિઓ મળે છે. જોઈને પસંદગી કરવી કારણકે, દા.ત. હોમ બેઝિક (Home Basic) નામની આવૃત્તિ તમને માત્ર ત્રણ જ કાર્યક્રમ વ્યવસ્થિત રીતે ચાલવા દે છે. છે ને મજાક?